section_heading: Životopis
paragraph_text: Varon je rođen u gradu Reate (današnji Rieti) u obitelji koja je pripadala viteškom staležu. Bio je učenik rimskog filologa Lucija Elija Stilona, a kasnije je u atenskoj Akademiji učio kod filozofa Antioha iz Askalona. U politici je bio Pompejev pristalica te je dostigao položaj pretora, nakon što je obnašao dužnosti narodnog tribuna, kvestora i kurulnog edila. Nakon Cezarove pobjede nad Pompejem u građanskom ratu izbjegao je kaznu za podršku Pompeju jer ga je Cezar dva puta pomilovao, jednom prije, a drugi puta nakon bitke kod Farsala. Varon je bio i član dvadesetočlane komisije koja je 59. pr. Kr. provodila Cezarovu agrarnu politiku naseljavanja veterana na teritorije Kapue i Kampanije. Godine 47. pr. Kr. Cezar ga je postavio za nadzornika prve javne knjižnice u Rimu.